## Educació avança respecte a altres cursos les adjudicacions de personal docent de setembre per a facilitar que s’incorpore en l’inici de curs

*** La directora general de Personal Docent assenyala que “sempre hi ha hagut adjudicacions el mes de setembre”, i recorda que en juliol es van adjudicar 18.634 vacants
* El curs començarà amb normalitat absoluta en tots els centres educatius de la Comunitat Valenciana**

La Conselleria d’Educació, Cultura, Universitats i Ocupació ha avançat l’adjudicació de plantilles docents del mes de setembre respecte a altres anys, amb la finalitat de facilitar la incorporació dels docents en l’inici de curs.

La directora general de Personal Docent, Sonia Sancho, ha assenyalat que este dijous s’ha publicat en el web de Conselleria l’anunci de la convocatòria de l’acte d’adjudicació telemàtica de vacants per a funcionaris interins del cos de mestres, professors d’ensenyança secundària i altres cossos per al curs 2024-2025.

Sancho ha recordat que “tots els cursos hi ha adjudicacions d’inici de curs en setembre” i ha informat que enguany es faran el 3 i el 6 de setembre per a cobrir baixes, permisos o jubilacions.

“En el curs 23/24 estes adjudicacions van començar el 7 de setembre i en el curs 22/23, encara amb l’anterior Govern Valencià, estes adjudicacions es van fer entre el 6 i el 12 de setembre. Des de Conselleria d’Educació hem fet un esforç per a analitzar les vacants que s’oferixen al més prompte possible per a poder avançar este procés, tal com ja es va fer el mes de juliol, quan també es van avançar les adjudicacions respecte a altres anys”, ha assenyalat Sonia Sancho.

En este sentit, la directora general de Personal Docent ha insistit que “estem davant d’un complex procés que requerix realitzar unes fases prèvies en les quals la direcció general es coordina amb els servicis de personal de les direccions territorials de les tres províncies per a depurar amb precisió les vacants que s’oferixen”.

**Oferta de vacants**

En juliol es van oferir 18.634 vacants pures per a donar garanties i drets als docents. Els llocs parcials s’oferixen en setembre perquè puguen convertir-se en vacants completes, per a millorar, així, els drets dels participants en les adjudicacions. “Hi ha una alta possibilitat que les parcials de juliol ara en setembre siguen completes, i així es milloren les opcions dels docents”, ha assenyalat.

Finalment, Sonia Sancho ha destacat que el procés d’adjudicacions d’este curs ha transcorregut amb èxit i ha recordat les adjudicacions del curs passat, “en què l’anterior govern ens va deixar una situació caòtica que encara així vam solucionar amb èxit”.

D’esta manera, la Conselleria d’Educació, Cultura, Universitats i Ocupació ha llançat un missatge tranquil·litzador perquè es treballa perquè l’inici de curs transcórrega sense incidències a la Comunitat Valenciana.

D’altra banda, la directora general de Personal Docent ha afirmat que enguany “hi ha més transparència que mai” en l’adjudicació de vacants, i ha assenyalat, respecte a les crítiques de CCOO, que els canvis puntuals que es produïxen en algunes places “estan derivats de persones que van presentar un recurs i s’ha estimat favorablement”.

“Esta Conselleria sempre treballa amb absoluta transparència i amb garanties totals per als aspirants a les places. Si una persona presenta un recurs i s’estima, se li assigna la plaça a la qual tenia dret i, per tant, a la persona adjudicada en eixe lloc amb anterioritat i de manera provisional se li n’adjudicarà una altra amb rapidesa i agilitat, respectant les sol·licituds que havia realitzat. És el procediment habitual i no té sentit que CCOO tracte de crear una alarma a on no n’hi ha”, ha afegit.

Sonia Sancho ha assegurat que s’han resolt els recursos “amb celeritat atés l’interés de tots els participants i se’ls ha telefonat personalment per a informar-los de la nova situació”, al mateix temps que ha indicat que es tracta de canvis “ínfims dins de les 18.634 vacants que es van oferir en juliol, ja que a penes arriben al 0,2 %”.

Fecha: 29/08/2024